Denne artikkelen omhandler dokumentsamlingen.  For filmen, se The Pentagon Papers (film).
Daniel Ellsberg som lekket avsløringene.
***The Pentagon Papers*** («Pentagon-papirene») er en dokumentsamling på sju tusen sider sammenstilt av USAs forsvarsdepartement. De graderte dokumentene redegjør for USAs innblanding i Vietnamkrigen fra 1945 til 1967. Dokumentene ble lekket i 1971 av Daniel Ellsberg, tidligere ansatt som analytiker i departementet. Utdrag av dokumentene ble publisert som en serie i *New York Times* med start den 13. juni 1971.

Papirene
--------

Pentagon-papirene var en studie av krigføringen som var gitt i oppdrag av Robert McNamara, blant annet for tjene som vurderingsgrunnlag for kommende historikere.

Dokumentene avslørte blant annet at regjeringen hadde planlagt å gå inn i Vietnam allerede da president Lyndon B. Johnson lovet at så ikke skulle skje. Det framkom også at det helt manglet planer på å avslutte krigen, og dokumentene forsterket dermed tillitskrisen overfor den amerikanske utenrikspolitikken. De ga også i overveiende grad inntrykk av at amerikanske politiske og militære myndigheter i en årrekke tvilte sterkt på muligheten for å vinne denne krigen, uten at dette hadde ført til reelle forsøk på å avslutte den.

Offentliggjøringen
------------------

Arthur Ochs Sulzberger i *New York Times* tok først beslutningen om å offentliggjøre papirene, fulgt av Katharine Graham i *Washington Post*. I *New York Times* ble Pentagon-papirene omtalt som «Vietnam-arkivet». Det ble besluttet å starte arkivet med «Tonkin-episoden» i 1964, ettersom Lyndon Johnson hadde brukt den til å oppskalere krigen. USA hadde nesten en halv million soldater stående i Vietnam, og tapstallene bikket 50.000 falne amerikanere da de to store avisene røpet de hemmeligstemplede dokumentene som avslørte at USAs styre med overlegg holdt sannheten om Vietnamkrigen skjult for befolkningen. Utenriksminister Henry Kissinger sa til president Nixon at avisene med dette begikk landsforræderi. Nixon trakk begge aviser for retten for å stoppe dem, men seks av de ni høyesterettsdommerne ga avisene medhold. Avgjørelsen regnes i dag som en triumf for ytringsfriheten.

Da *New York Times* begynte å publisere «arkivet», ble det først ignorert av den sittende Nixon-regjeringen, ettersom et annet forsideoppslag var bryllupet til presidentens datter Tricia Nixon. Men da saken også ble slått opp dagen etter, utla regjeringen det som en trussel mot den nasjonale sikkerheten, enda Pentagon-papirene dekket Eisenhower, Kennedy og Lyndon Johnsons presidentperioder frem til 1967, altså før Nixon kom til makten. På justisminister John N. Mitchells råd lyktes Nixon å få til en domstolsbeslutning mot *New Yorks Times'* videre publisering av dokumentene. Da *The Washington Post* den 18. juni publiserte deler av Pentagon-papirene, ble avisen kontaktet av visejustisminister William Rehnquist med en oppfordring om å slutte med dette. Da avisen ikke tok dette til følge, søkte Justisdepartementet en ny domstolsbeslutning, men fikk ikke dette. Man påklaget da til USAs høyesterett, som også *New York Times* gjorde. Den 26. juni 1971 falt en fellende avgjørelse som ga avisene rett til å gjenoppta publiseringen.

Referanser
----------

1. ↑  «Let’s go. Let’s publish.» Katharine Graham og Pentagon-papirene
2. 1 2  Roy Harris: *The Race To Publish the Pentagon Papers*
3. ↑  Om Pentagon-papirene, *Dagbladet* 12. november 2001

Litteratur
----------

* (1971). *The Pentagon Papers*. New York: Bantam Books. Som publisert i *New York Times*. ISBN 0-552-64917-1.
* (1971–1972). *The Pentagon Papers: The Defense Department History of United States Decisionmaking on Vietnam*. Boston: Beacon Press. 5 bind. *Senator Gravel Edition*; omfatter også dokumenter som ikke inngår i myndighetenes versjon. ISBN 0-8070-0526-6 & ISBN 0-8070-0522-3.
* Daniel Ellsberg (2002). *Secrets: A Memoir of Vietnam and the Pentagon Papers*. New York: Viking. ISBN 0-670-03030-9
* George C. Herring, ed. (1993). *The Pentagon Papers: Abridged Edition*. New York: McGraw-Hill. ISBN 0-07-028380-X.
* George C. Herring, ed. (1983). *Secret Diplomacy of the Vietnam War: The Negotiating Volumes of the Pentagon Papers*. Austin, TX: University of Texas Press. ISBN 0-292-77573-3.
* Thomas Tedford och Dale Herbeck (2001). *Freedom of Speech in the United States*. State College, Pennsylvania: Strata Publishing, Inc. ISBN 1-891136-04-6.
* U.S. Congress, House Committee on Armed Services (1971). *United States-Vietnam Relations, 1945-1967: A Study Prepared by The Department of Defense*. Washington, DC: U.S. Government Printing Office. 12 bind.

|  |  |
| --- | --- |
| Oppslagsverk/autoritetsdata | Encyclopædia Britannica **·** Nationalencyklopedin **·** VIAF **·** GND **·** LCCN **·** NKC
 |